དེ་དང་ཕྱོགས་མཚུངས་སྔོན་མའི་མཁས་པའི་གདམས་ངག་ལའང་།ཆོས་ཀྱི་རྗེ་ས་པཎ་གྱིས།ལེགས་བཤད་བྱིས་པ་དག་ལས་ཀྱང་།།མཁས་པ་རྣམས་ནི་ཡོངས་སུ་ལེན།།དྲི་ཞིམ་འབྱུང་ན་རི་དྭགས་ཀྱི།།ལྟེ་བ་ལས་ཀྱང་གླ་རྩི་ལེན།།ཞེས་དང་།གངས་རིའི་ཁྲོད་ཀྱི་མཁས་མཆོག་ཉ་དབོན་ཀུན་དགའ་དཔལ་གྱིས།།ལེགས་ན་དགྲ་བོའི་ངག་ལའང་འཇུག་དགོས་ལ།།སྐྱོན་དང་བཅས་ན་བཤེས་ཀྱི་ངག་ལའང་མིན།།དུག་ཆུའི་རྒྱུན་འབབ་གསེར་རིའང་འདོར་དགོས་ལ།།སྦྲང་རྩི་འབྱུང་ན་ཚེར་མའི་ཤིང་ཡང་བསྟེན།།ཞེས་པ་རྣམས་ཀྱང་རྟོན་པ་བཞིའི་ཉམས་ལེན་གྱི་ཕྱོགས་ཤ་སྟག་གསུངས་པ་རེད་འདུག།དེ་བཞིན་དུ་གཏམ་དྲང་པོ་སྨྲ་བ་ལ་བསྟེན་དགོས་པའམ་གལ་ཆེན་པོ་ཡིན་པ་ནི།རྗེ་བཙུན་རེད་མདའ་བས།འཁྱོག་པོར་སྨྲ་ལ་གཞན་དག་བརླིང་པོར་སེམས།།ངག་གི་བཙུན་པ་དགེ་སྦྱོང་ཚུལ་མིན་པས།།གྱ་གྱུའི་སེམས་དང་དེ་ཡི་ཚུལ་སྤངས་ཏེ།།གསོང་པོར་སྨྲ་ལ་ཁོ་བོ་རྟག་ཏུ་བསྟེན།།ཞེས་གསུངས་འདུག།